Rhinokolura

Rhinokolura ( tai Rhinokoloura) tai Rhinokorura ( tai Rhinokoroura) (; )Polybios: Historiai 5.80; Strabon: Geografika 16 s. 759; Klaudios Ptolemaios: Geografia 4.5.12. oli antiikin aikainen kaupunki Egyptissä. Se sijaitsi Siinain pohjoisrannikolla Välimeren rannalla. Kaupunki sijoitetaan nykyisen Šamal Sina’n kuvernoraatin Arishin (El-Arish) kaupungin paikalle tai lähelle.

 Maantiede 

Rhinokolura sijaitsi Egyptin ja Palestiinan rajaseudulla, ja luettiin välillä osaksi toista ja välillä toista. Strabon, joka luetteli Palestiinan rannikon kaupunkeja pohjoisesta etelään, luki niihin Gazan, Rafian ja Rhinokoluran. Polybios, joka luetteli kaupunkeja pohjoista kohti, luki Rhinokoluran puolestaan Egyptiin. Egyptiin sen luki myös Klaudios Ptolemaios, joka sijoitti sen osaksi Kassiotiksen aluetta Ostrakinen ja Anthedonin väliin. Itinerarium Antonini Augustissa kaupungin etäisyydeksi on merkitty 22 roomalaista mailia eli noin 32 kilometriä etelään Rafiasta (Raphia) ja saman verran pohjoiseen Ostrakinesta (Ostracena).Itinerarium Antonini Augusti s. 151.

Rhinokolura sijaitsi kohdassa, jossa eräs Siinain sisäosista tullut vuodenaikaisvirta (nyk. Wadi el-Arish) laskee Välimereen. Se mainitaan Vanhassa testamentissa nimellä Naḥal Mizraim, ”Egyptin rajapuro” (vanhassa raamatunsuomennoksessa ”Egyptin puro”). Septuagintassa puron nimeksi sanotaan suoraan Rhinokorura. Kaupungin ympäristö oli karua aavikkoa.

 Historia 

Diodoros Sisilialainen kertoo Rhinokoluran erikoisen perustamistarinan. Aithiopian kuningas Aktisanes halusi Egyptin vallattuaan kitkeä rikollisuuden maasta, ja kokosi yhteen kaikki varkaudesta syytetyt, leikkautti oikeudenkäynnin jälkeen tuomittujen nenät irti, ja lähetti nämä asuttamaan uutta siirtokuntaa aavikon laidalla. Tästä kaupunki sai nimen Rhinokolura, sanoista rhinos kolūroi (), ”ne joilta on leikattu nenä". Diodoros kertoo kaupungin asukkaiden selvinneen alussa pyydystämällä viiriäisiä suuriin verkkoihin.Diodoros Sisilialainen: Historian kirjasto 1.60. Strabon toistaa saman kertomuksen kaupungin synnystä. Seneca puolestaan laittoi kaupungin perustamisen Persian kuninkaan nimiin.Seneca: Suuttumuksesta (De ira) 3.20. Kaupungin asukkaista käytettiin muun muassa etnonyymejä Rhinokūrairos () ja Rhinokūrūritēs ().

Strabon sanoo Rhinokoluran olleen myöhemmin merkittävä kauppasatama. Sen kautta kuljetettiin tuotteita, jotka oli tuotu Arabiasta ja Intiasta ja purettu Leuke Komen satamassa Punaisenmeren itärannalla, josta ne kuljetettiin Petran kautta Rhinokoluraan ja sieltä edelleen eri puolille. Strabonin omana aikana tavaravirrat olivat kuitenkin siirtyneet Niilille ja Aleksandriaan. Ensimmäisellä vuosisadalla jaa. Rhinokolura toimi roomalaisen komentaja Tituksen tukialueena ensimmäisen juutalaissodan aikana. Josephus mainitsee kaupungin, mutta ilman yhteyttä mihinkään merkittävään tapahtumaan.

Myöhäisellä roomalaisella kaudella Rhinokolura kuului Augustamnica priman provinssiin. Varhaisella kristillisellä kaudella kaupunki oli Pelusionin metropoliitan alainen suffragaanipiispanistuin. Sen piispoista tunnetaan muun muassa Melas ja tämän veli ja seuraaja Solon areiolaisuutta koskeneen kiistan aikaan, sekä Polybios, Hermogenes (431), Zenon (451), Alfeios, Ptolemaios (n. 460) ja Gregorios (610). Nykyisin se on katolisen kirkon titulaaripiispan istuin nimellä Rhinocorura (Rhinocoruritanus).Sozomenos: Kirkkohistoria 7.31.

 Rakennukset ja löydökset 

Kaupungin paikalla on ollut näkyvissä roomalaisaikaisia raunioita, kuten marmoripylväitä, vielä 1800-luvulla. Arkeologisissa kaivauksissa on löydetty muun muassa Ptolemaios II:n ajalle ajoitettu pyhäkkö. Sen sisäseinät oli koristeltu hahmoilla ja piirtokirjoituksilla. Eräs piirtokirjoitus on uskonnollinen ja mainitsee jumalat Shu ja Geb.

 Lähteet 

Luokka:Aegyptuksen provinssin kaupungit
Luokka:Antiikin Kreikan kaupungit Egyptissä